BRATISLAVA. Odškodné 150-tisíc eur musí Generálna prokuratúra zaplatiť šéfovi Najvyššieho súdu Štefanovi Harabinovi za potvrdenie prepisu jeho telefonátu s Bakim Sadikim z roku 1994.
Rozhodnutie Okresného súdu v Bratislave, ktorý vysoké odškodné Harabinovi priznal pred rokom, teraz potvrdil krajský súd. Verdikt je tak právoplatný a nedá sa už proti nemu odvolať.
Okrem odškodného musí Generálna prokuratúra vykryť Harabinovi aj trovy právneho zastúpenia vo výške takmer 8800 eur.
Súd v stredu najskôr potvrdil len to, že vo veci rozhodol ešte 25. septembra, ale nechcel povedať ako. Napokon priznal, že odškodné pre Harabina potvrdil.
Dôvody rozhodnutia nekonkretizoval s vysvetlením, že ešte nemá vykázané jeho doručenie účastníkom konania.
"Preto súd zatiaľ nemôže o veci informovať," povedal hovorca Pavol Adamčiak.
Čižnár nekomentuje
Ani Generálna prokuratúra rozhodnutie zatiaľ nekomentuje. "Po doručení a preštudovaní rozsudku zaujmeme stanovisko," dodala hovorkyňa Jana Tökölyová.
Vyjadriť sa odmietli aj k podstate sporu.
Ten sa začal potom, čo bývalý šéf prokuratúry Dobroslav Trnka v roku 2008 verejne potvrdil, že prepis telefonátu Harabina so Sadikim bol súčasťou ich dohľadového spisu.
Na základe čoho rozhodoval krajský súd, zatiaľ nie je známe. Okresný súd sa však vlani v zdôvodnení rozsudku vôbec nezaoberal tým, či je prepis telefonátu pravý.
Trnka podľa neho zasiahol do Harabinových práv už len tým, že sa k veci verejne vyjadroval.
Keď sa Harabin pýtal na prepis oficiálnym listom, prokuratúra mu podľa súdu odpovedala, že prepis nie je súčasťou trestného spisu v kauze Sadiki.
"Bude zaujímavé, ako krajský súd odôvodnil rozsudok, pretože rozsudok prvostupňového súdu bol zmätočný," hovorí právnik Peter Wilfling zo združenia Via Iuris.
Sumu považuje za mimoriadne vysokú. Prokuratúra by podľa neho mala povedať, či prepis pochádzal od nej, ako to v roku 2008 potvrdil jej bývalý šéf Dobroslav Trnka.
"Ak nehovoril pravdu, bude zaujímavé sledovať, či mu prokuratúra spôsobenú škodu nejako zosobní."
Shootyho archív
Ublížili mu dvakrát
Súd Harabinovi za porušenie práv v tomto prípade priznal odškodné 125-tisíc eur.
Ďalších 25-tisíc dostal za to, že prokuratúra v súvislosti s ním v minulosti neoprávnene viedla trestné konanie pre podozrenie z poisťovacieho podvodu.
Hoci bolo napokon zastavené a Harabin ani nebol obvinený, utrpel tým podľa súdu ujmu.
Prepis so Sadikim označuje Harabin za "vymyslenú mediálno-spravodajskú hru" šéfa strany Nova Daniela Lipšica, ktorý ho v roku 2008 vytiahol ako argument na jeho odvolanie z postu ministra spravodlivosti.
Lipšic v stredu nedvíhal telefón.
Harabin doteraz neprezradil, aký bol v minulosti jeho vzťah so Sadikim. Priznal len, že sa poznal s jeho manželkou, keď bola ešte slobodná.
So Sadikim sa vo štvrtok v Prešove začína obnovený proces v kauze obchodovania s heroínom.
Sadiki:Štefan Harabin?
Harabin: Áno.
Sadiki: Som ťa nespoznal vôbec po hlase, vieš.
Harabin: No tak telefón trošku mení hlas. Čo máš nového?
Sadiki : Nič, len tak volám, že jak sa máš.
Harabin: Skadiaľ voláš? Z domu?
Sadiki: Hej, zo Smokovca.
Harabin: No dobre ste došli?
Sadiki: Hej, dobre, v poriadku.
Harabin: No ta chvalabohu.
Sadiki: Ty doma jak? Syn, dobre, drží sa?
Harabin: Dobre, hej.
Sadiki: Do koľkej robíš dneska?
Harabin: Robím tak do tej štvrtej asi.
Sadiki: Kedy prídete? Nevieš?
Harabin: No počúvaj, tak to vyzerá, že teraz by sme asi neprišli toho prvého, lebo sú voľby. Zhodou okolností bol tu v stredu aj predseda súdu z Popradu, ten môj kamarát, som ti hovoril, no a sme zrušili ten futbal, že to nebude toho tridsiateho prvého, ale prvého, lebo sú voľby, no a na okresnom súde je pohotovosť z toho titulu, lebo môžu ľudia namietať, voličské zoznamy atď. a súd musí konať aj v sobotu a v nedeľu, vieš. Čiže nemôžeme ísť, takže asi na budúci týždeň, o týždeň neskôr. Ale ja, neviem aj tak, či ja neprídem ešte ten týždeň aj tak.
Sadiki: Tak príď, bol by som rád.
Harabin: Ja mám svoje veci tam ešte vybavovať a chcem sa ísť za dcérou pozrieť.
Sadiki: Príď, ja som doma, ty kedykoľvek môžeš prísť.
...
Sadiki: Dobre, keby si prišiel, tak mi zavolaj prosím ťa, hej?
Harabin: To číslo mám, toto platí.
Sadiki: Máš číslo, rozumieš, keď prídeš do Popradu alebo skôr, zavolaj a prídem po teba na stanicu, rozumieš. Takže sme sa dohodli. Milan nie je tam dakde?
Harabin: Nie je tam, ale môžem sa ísť pozrieť.
Sadiki: Ja mu volám a nikto neberie.
Harabin: Neberie? A mám mu nechať nejaký odkaz?
Sadiki: Nič, len že ho pozdravujem.
Harabin: Môže byť, že z obeda neprišiel, lebo to akurát taký čas na obed je, 2 hodiny, vieš ja som akurát na obed nešiel, lebo študujem spisy, takže som tu a možno on išiel na obed, ale môže byť, že zobral aj dovolenku, lebo včera bolo voľno, štátny sviatok, takže ani dneska nešiel do roboty.
Sadiki: Dobre, v priadku, ja som len chcel vedieť, že kedy prídete, no keď prídeš, tak mi zavolaj, hej.
Harabin: Dobre.
Sadiki: Dobre, ale pozdrav Milana, hej.
Harabin: Hej. Ahoj.
Rozhovor je krátený.